Móda aj túto sezónu imituje okolitú prírodu a počasie. Do šatníka nám prináša čerstvý vietor, slnko, radosť, farby a vzory všetkých jarných kvetov.
Pastelky
Jemné púdrové a pastelové tóny sú jarnou stálicou. A povedzme si pravdu, asi nás nikdy neprestanú baviť. V zime mi ani nenapadne zo skrine často vyťahovať jemné ružové blúzky či saká, no akonáhle sa vonku oteplí, sú mojou prvou voľbou. Pastelky nám ladia s prvými púčikmi na stromoch, s rozkvitnutými čerešňami či prvým voňavým orgovánom a v neposlednom rade rozjasňujú naše kroky počas celého dňa. Okrem toho sú štýlovou voľbou takmer na všetkom – od šiat cez kabáty a bundy, tričká a nohavice až po obuv. Pastelové tenisky vám môžu robiť spoločnosť v práci i pri športe, romantický ruksak či ľadvinka v pastelových farbách zas môžu byť perfektným spoločníkom na výlet za dobrodružstvami.
Žiarivé
Ak váš šatník potrebuje poriadnu jarnú vzpruhu a dávku neprekonateľnej energie, dobite ho žiarivými farbami. Ak máte odvahu, pokojne vyskúšajte i neónky – jeden z veľkých trendov tohto roka. Rôzne výrazné farby môžete kombinovať navzájom alebo opatrnejšie siahnuť po kombinácii s neutrálnou farbou. Skvelým sviežim spojením vie byť napríklad ružová s červenou, zelená s modrou, oranžová s ružovou či fialová s červenou. Neónové farby zas výborne vyniknú pri čiernej a mierne ich "skrotí" neutrálna sivá.
Pásiky a kvety
O prúžkoch budete ešte do leta počuť veľa a nájdete ich asi všade. No móda sa ich nikdy nevie nabažiť! Úzke, široké, farebné i klasické čierno-biele – stále ich nájdete medzi trendmi jarnej a letnej sezóny. Tento rok si ich môžete do sýtosti užiť na tričkách s nápaditými nápismi, na štýlových midi sukniach, na bavlnených letných šatách i na plavkách. Stálicou jarných šatníkov sú aj najrôznejšie florálne motívy kvetov a rastlín, ktoré z vás vyrobia hotového módneho chameleóna.